Diit 25
Pal kɛ kui̱ ga̱ŋ kɛnɛ luäk
(Dit Dee-bid)
1
Ɣän cä ti̱eydä ka̱m ji̱
lö Kuoth Nhial.
2
Ɣän ŋa̱a̱thä ji̱ lö Kuothdä,
luäk ɣä, a ɣä /ca bi moc pöc.
Ɛ ji̱ tɛ̈rä /ca rɔ̱ bi liak kɛ ɣä.
3
Kä thilɛ ram mi ŋääth ji̱
mi la tekɛ pöc.
Ka̱mkɛ pöc gua̱n jiäkni
mi thil ŋa̱th.
4
Jakni ɣä kä ŋäc duɔ̱pku
lö Kuoth Nhial,
nyuthni ɣä duɔ̱pku.
5
Bo̱th ɣä rɛy thukä,
kɛ ɣöö ɛ ji̱n Kuoth
in la käändä.
Kɛ ɣöö ŋa̱a̱thä ni ji̱
kä rɔa ni ciaŋ.
6
Tim kɔ̱a̱c lɔaacdu, kä tim
nhökdu lö Kuoth Nhial,
kɛ ɣöö tekɛ thi̱n ni wal.
7
/Cu dueer ŋuɛɛtädä kɛnɛ
nyuɔɔnkä lɛ tim,
ku tim ni ɣä rɛy nho̱kädu
min thil pek,
kɛ ɣöö gɔaa i̱ lö Kuoth Nhial!
8
Kä kɛ ɣöö Kuoth Nhial gɔaaɛ,
kɛ kui̱ ɛmɔ nyuthɛ
ji̱ dueeri duɔ̱ɔ̱p in thuɔ̱k.
9
Bo̱o̱th ɛ nɛy tin mua̱l mua̱a̱l
kɛ min la cuɔ̱ɔ̱ŋ,
kä nyuthɛ nɛy tin kɔ̱c duɔ̱ɔ̱pdɛ.
10
Duɔ̱p Kuɔth Nhial diaal
tekɛ nhök mi thil pek
kɛnɛ ŋa̱th mi lɛny ni dɔɔr,
kä nɛy tin ka̱pkɛ mat ruacdɛ
kɛnɛ nyuuthnikɛ.
11
Kɛ kui̱ cio̱tädu,
lö Kuoth Nhial,
päl duerä kɛ ɣöö di̱tdɛ ɛlɔ̱ŋ.
12
Kä kɛ ŋaani kɛn tin
luɔ̱thkɛ Kuoth Nhial?
Bi Kuoth Nhial kɛ nyuɔ̱ɔ̱th
kɛ duɔ̱ɔ̱p in görkɛ.
13
Bikɛ ni̱nkiɛn thuk rɛy
ciɛɛŋä mi gɔaa,
kä bi gaatkiɛn mun ciɛŋ
ala duŋdiɛn.
14
Kä Kuoth Nhial, ɛ määth
nɛɛni tin luɔ̱thkɛ jɛ,
kä la nyuthɛ kɛ mat ruacdɛ.
15
Kä la guɛcä ni ji̱n Kuoth Nhial,
kɛ ɣöö bi ɣä ka̱m raar
rɛy cambakä min ca dɛɛpni ɣä.
16
Lunyni kä ɣä,
kä a lɔcdu kɔ̱c kɛ ɣä,
kɛ ɣöö ɛ ɣän kä rɔa,
kä ta̱a̱kɛ riɛk.
17
Luär bɛ̈c bɛ̈ɛ̈c tin te lɔɔcdä
kä kämni ɣä raar rɛy cucädä.
18
Guic rikä kɛnɛ cuɔ̱cdä
kä päli ɣä dueerkä diaal.
19
Kä guic ji̱ tɛ̈rä ŋuankɛ i̱di!
Kä nɛn gak kɛnɛ lo̱k
in lökɛ ni ɣä.
20
Ku tëkdä gaŋ, kä kän ɣä,
a ɣä /ca bilɛ moc kɛ pöc,
kɛ ɣöö cä rɔɔdä lua̱k ji̱.
21
Kä a gɔykä kɛnɛ cuŋkä gaŋkɛ ɣä,
kɛ ɣöö ɣän ŋa̱a̱thä ni ji̱.
22
Kän I-thɛ-rɛl, lö Kuoth,
rɛy bɛ̈c bɛ̈ɛ̈cnikɛ diaal.
